Kevin sweet, maar waarsku ook | Netwerk24
Deur Johann de Jager 17 Junie 2019 19:12
Kevin Anderson Maandag met sy terugkeer na die tennisbaan. Foto: Reuters
Die tweede gekeurde Suid-Afrikaner het Maandag by die Fever-Tree-toernooi by die Queen’s-klub in Londen die eerste stel in sy terugkeer tot die spel verloor, maar herstel om die Brit Cameron Norrie met 4-6, 7-7(5), 6-4 te klop. Norrie, ook ’n gebore Johannesburger, het Nieu-Seeland op skool verteenwoordig, maar speel nou vir Brittanje.
Dit was die 33-jarige Anderson se eerste wedstryd sedert 29 Maart toe hy in die kwarteindronde van die Miami Ope deur Roger Federer uitgeskakel is.
Anderson, steeds agtste op die wêreldranglys, het die kleibaanseisoen misgeloop om van ’n elmboogbesering te herstel.
Anderson het verkies om eerste af te slaan, maar het die eerste pot ná ’n tweede breekpunt verloor.
Norrie het gevolglik ná die enigste deurbraak die eerste stel met 6-4 beklink.
Anderson het in die tweede stel se vierde pot ’n breekpunt gehad, maar Norrie het vasgebyt om dit 2-2 maak.
Die Suid-Afrikaner het hom op 15-40 in die volgende pot uit die moeilikheid gekry om die tweede stel steeds volgens afslaan te laat verloop.
Anderson het met die sesde pot ná Norrie se tweede dubbelfout weer ’n breekpunt gehad, maar die Brit het weer daarin geslaag om sy afslaan te behou.
Anderson moes tot die valbylstryd wag, wat hy met 7-5 gewen het, om die wedstryd tot ’n derde stel te verleng.
Anderson het in die beslissende stel se derde pot ’n geleentheid gehad om die voortou in stel te neem, maar kon weer nie die deurbraak bewerkstellig nie
Die Suid-Afrikaner het met die vyfde pot van die beslissende stel die eerste keer in die wedstryd op Norrie se afslaan deurgebreek om met 3-2 die voortou te neem.
Hy het daarmee seker gemaak dat hy nie weer soos verlede jaar in die eerste ronde van die toernooi vasval nie.
Anderson sal in sy tweede wedstryd teen die Fransman Gilles Simon of die Britse kwalifiseerder James Ward speel.
Meer oor: Londen | Kevin Anderson | Wimbledon | Suid-Afrika | Tennis